इंग्ल्यान्डसामु सबैभन्दा ठूलो मौका
पूर्व कप्तान एलान सिएररले इंग्ल्यान्डसामु युरो जित्ने अहिलेको जत्तिको अवसर कहिले पनि नआउने बुधबार प्रतिक्रिया दिएका छन् । उनले भनेका छन्, ‘युरो जित्ने अवसर इंग्ल्यान्डसामु यत्तिको मौका अघिपछि कहिले पनि आउने छैन् ।’
लन्डन — पूर्व कप्तान एलान सिएररले इंग्ल्यान्डसामु युरो जित्ने अहिलेको जत्तिको अवसर कहिले पनि नआउने बुधबार प्रतिक्रिया दिएका छन् । उनले भनेका छन्, ‘युरो जित्ने अवसर इंग्ल्यान्डसामु यत्तिको मौका अघिपछि कहिले पनि आउने छैन् ।’इंग्ल्यान्डले अन्तिम १६ मा जर्मनीलाई वेम्बलीमा २–० ले हराएपछि अहिले प्रतियोगितामा उसको सम्भावनालाई लिएर चर्चा चुलिएको छ । क्वाटरफाइनलमा इंग्ल्यान्डले शनिबार युत्रेनको सामना गर्नेछ ।यो खेल रोमको ओलम्पिक स्टेडियममा हुनेछ । प्रतियोगिताको सुरुमा इंग्ल्यान्डले अगाडि बढ्नका लागि फ्रान्स, जर्मनी र पोर्चुगलमध्ये एकको सामना गर्ने निश्चित भएपछि यसलाई सबैभन्दा ठूलो तगारो हुने अनुमान गरिएको थियो । फुटबल विश्लेषकहरूले सुरुमै गेराथ साउथगेटको टिमलाई अन्तिम १६ को चरणका काट्न गाह्रो हुने, तर यसलाई पार गर्न सके, फाइनलसम्मको बाटो सजिलो हुने बताइसकेका थिए ।लिग चरणको अन्तिम खेलमा इंग्ल्यान्डले चेक गणतन्त्रको सामना गर्न अगाडि टिमका लागि समूहको दोस्रो स्थान ठीक हुन सक्ने विश्लेषण समेत निस्केको थियो । तर जर्मनलाई हराएको र बाटोमा पर्न सक्ने नेदरल्यान्ड्स समेत प्रतियोगिताबाट बाहिरिसकेको स्थितिमा विश्व वरीयताको चौथो स्थानमा रहेको इंग्ल्यान्ड फाइनल प्रवेशका लागि बलियो प्रत्यासी बनेको छ ।सिएररले विश्लेषण गरेका छन्, ‘कोही पनि टिमले अहिले इंग्ल्यान्डको जस्तो ड्र प्राप्त हुन्छ भने त्यसलाई सहर्ष स्विकार्ने थिए । यहाँनिर खुसीको उपलब्धी के रहेको छ भने इंग्ल्यान्डले जर्मनीलाई हराएको मात्र छैन्, यो जित निकै प्रभावशाली समेत रहेको छ । यस्तो जितले टिमको उत्साह निकै बढाउने काम पनि गर्छ ।’इंग्ल्यान्डको अहिलेसम्मको युरो २०२० यात्रामा चार खेल वेम्बलीमा खेल्नु पाउनु सबैभन्दा भाग्यको विषय रहेको छ । क्वाटरफाइनल जितेर फाइनल पुग्न सक्यो भने इंग्ल्यान्डले वेम्बलीमा छ खेल खेल्नेछ । सिएररले भनेका छन्, ‘यसलाई इंग्ल्यान्डको भाग्य नभने के भन्ने त ?’प्रतियोगिताको अर्को ड्र भने तुलनात्मक रूपमा निकै कठिन रहेको छ । त्यसमा विश्व वरीयताको नम्बर १ टिम बेल्जियम रहेको छ र उसले सबैभन्दा पहिले इटालीको सामना गर्नेछ । त्यसपछि पनि उसले स्पेनको चुनौती बेहोर्नु पर्ने हुनसक्छ । इटाली र स्पेन दुवै वरीयताको सातौं स्थानभित्रका टिम हुन् । इंग्ल्यान्डको बाटोमा रहेका टिममध्ये डेनमार्क मात्र शीर्ष १० झित्रको टिम हो । युत्रेन वरीयताको २४ औं स्थानमा रहेको टिम हो । 